Spoločný návrh NARIADENIE RADY, ktorým sa mení nariadenie (ES) č. 234/2004 o určitých reštriktívnych opatreniach voči Libérii /* JOIN/2014/02 final - 2014/0009 (NLE) */





DÔVODOVÁ SPRÁVA 1. Nariadením Rady (ES) č. 234/2004 o určitých reštriktívnych opatreniach voči Libérii sa zavádza všeobecný zákaz poskytovania technického poradenstva, pomoci, školení, financovania alebo finančnej pomoci v súvislosti s vojenskými aktivitami akejkoľvek osobe, subjektu alebo orgánu mimovládneho sektora v Libérii. 2. Bezpečnostná rada Organizácie Spojených národov (ďalej len „BR OSN“) prijala 10. decembra 2013 rezolúciu č. 2128 (2013), ktorou sa opätovne potvrdzuje zbrojné embargo uložené v odseku 2 rezolúcie č. 1521 (2003) a pozmenené v odsekoch 1 a 2 rezolúcie č. 1683 (2006), v odseku 1 písm. b) rezolúcie č. 1731 (2006), v odsekoch 3, 4, 5 a 6 rezolúcie č. 1903 (2009) a v odseku 3 rezolúcie č. 1961 (2010), a ktorou sa upravujú súvisiace požiadavky na oznamovanie. 3. BR OSN konkrétne rozhodla, že oznámenia sa už v prípade nesmrtonosných materiálov a súvisiaceho výcviku nevyžadujú a že libérijské orgány majú primárnu zodpovednosť informovať sankčný výbor o akýchkoľvek dodávkach smrtiacich zbraní a súvisiaceho materiálu alebo poskytnutí pomoci, poradenstva alebo výcviku v súvislosti s vojenskými alebo inými činnosťami v bezpečnostnom sektore pre libérijskú vládu. 4. Rada sa chystá prijať rozhodnutie, ktorým sa na tento účel mení spoločná pozícia 2008/109/SZBP. 5. Na vykonanie niektorých týchto opatrení je potrebná ďalšia činnosť Únie. 6. Vysoká predstaviteľka Únie pre zahraničné veci a bezpečnostnú politiku a Európska komisia navrhujú, aby sa nariadenie (ES) č. 234/2004 zodpovedajúcim spôsobom zmenilo. 2014/0009 (NLE) Spoločný návrh NARIADENIE RADY, ktorým sa mení nariadenie (ES) č. 234/2004 o určitých reštriktívnych opatreniach voči Libérii RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 215, so zreteľom na spoločnú pozíciu Rady 2008/109/SZBP z 12. februára 2008 o reštriktívnych opatreniach voči Libérii[1], so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie, keďže: (1) Nariadením Rady (ES) č. 234/2004[2] sa zavádza všeobecný zákaz poskytovania technického poradenstva, pomoci, školení, financovania alebo finančnej pomoci v súvislosti s vojenskými činnosťami akejkoľvek osobe, subjektu alebo orgánu v Libérii. (2) Bezpečnostná rada Organizácie Spojených národov (ďalej len „BR OSN“) prijala 10. decembra 2013 rezolúciu č. 2128 (2013), ktorou sa opätovne potvrdzuje zbrojné embargo uložené v odseku 2 rezolúcie č. 1521 (2003) a pozmenené v odsekoch 1 a 2 rezolúcie č. 1683 (2006), v odseku 1 písm. b) rezolúcie č. 1731 (2006), v odsekoch 3, 4, 5 a 6 rezolúcie č. 1903 (2009) a v odseku 3 rezolúcie č. 1961 (2010) a ktorou sa upravujú súvisiace požiadavky na oznamovanie. (3) Rada dňa... januára 2014 prijala rozhodnutie 2014/.../SZBP[3], ktorým sa na tento účel mení spoločná pozícia 2008/109/SZBP. (4) Niektoré z uvedených opatrení patria do rozsahu pôsobnosti Zmluvy o fungovaní Európskej únie, a preto je na ich vykonávanie potrebné regulačné opatrenie na úrovni Únie, najmä v záujme zabezpečenia ich jednotného uplatňovania hospodárskymi subjektmi vo všetkých členských štátoch. (5) Nariadenie Rady (ES) č. 234/2004 by sa preto malo zodpovedajúcim spôsobom zmeniť, PRIJALA TOTO NARIADENIE: Článok 1 Nariadenie (ES) č. 234/2004 sa mení takto: 1. V článku 3 ods. 1 sa písmeno b) nahrádza takto: „b) technickej pomoci v súvislosti s nesmrtonosným vybavením, ktoré je určené výlučne na humanitárne alebo ochranné účely.“ 2. Článok 4 sa nahrádza takto: „Článok 4 Fyzické a právnické osoby, subjekty alebo orgány, ktoré majú v úmysle poskytovať libérijskej vláde akúkoľvek pomoc súvisiacu s vojenskými alebo inými činnosťami v bezpečnostnom sektore v zmysle článku 1, vopred informujú príslušný orgán, na ktorý odkazujú webové stránky uvedené v prílohe I, v členskom štáte, v ktorom majú bydlisko alebo sídlo. Tieto informácie musia obsahovať všetky príslušné údaje, prípadne účel a koncového používateľa, technické špecifikácie a množstvo vybavenia na odoslanie, dodávateľa, navrhovaný dátum doručenia, spôsob dopravy a trasu prepravy zásielok. Dotknutý členský štát po prijatí príslušných informácií a po konzultácii s libérijskou vládou oznámi sankčnému výboru, ak vláda Libérie neposkytla toto oznámenie v súlade s odsekom 2 písm. b) bodmi ii) a iii) rezolúcie BR OSN č. 2128 (2013).“ Článok 2 Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda [1] Ú. v. EÚ L 38, 13.2.2008, s. 26. [2] Nariadenie Rady (ES) č. 234/2004 z 10. februára 2004 o určitých reštriktívnych opatreniach voči Libérii a ktorým sa zrušuje nariadenie (ES) č. 1030/2003 (Ú. v. EÚ L 40, 12.2.2004, s. 1): [3] Rozhodnutie Rady (celý názov) (Ú. v. EÚ L...).